b'\n_START_ARTICLE_\nIslam Karimov\n_START_SECTION_\nBiografie\n_START_PARAGRAPH_\nIslam Karimov s-a n\xc4\x83scut la Samarkand la 30 ianuarie 1938, fiind crescut \xc3\xaentr-un orfelinat. A studiat ingineria \xc8\x99i economia la Universitatea din Ta\xc8\x99kent, iar \xc3\xaen 1964 a devenit membru al PCUS. \xc3\x8en 1989 a primit func\xc8\x9bia de prim-secretar al Partidului Comunist din Uzbekistan, iar pe 24 martie 1990 a fost \xc3\xaenvestit ca pre\xc8\x99edinte al RSS Uzbece. La 31 august 1991, Karimov proclam\xc4\x83 independen\xc8\x9ba Uzbekistanului, iar pe 29 decembrie 1991 este ales pre\xc8\x99edinte al noului stat cu 86% din voturile aleg\xc4\x83torilor. \xc3\x8en 1995, \xc3\xaen urma unui referendum, Karimov \xc3\xae\xc8\x99i extinde mandatul p\xc3\xa2n\xc4\x83 \xc3\xaen anul 2000, iar \xc3\xaen 2000 este reales pre\xc8\x99edinte al Uzbekistanului cu 91% din voturi._NEWLINE_Dup\xc4\x83 atacurile teroriste de la 11 septembrie 2001, Uzbekistanul devine un aliat al Statelor Unite \xc3\xaempotriva talibanilor, americanii primind permisiunea de a folosi baza militara uzbec\xc4\x83 de la Karshi-Khanabad pentru a invada Afganistanul. Rela\xc8\x9biile dintre Uzbekistan \xc8\x99i SUA se deterioreaz\xc4\x83 \xc3\xaen 2005, \xc3\xaen urma protestelor de la Andijan, iar, \xc3\xaen acela\xc8\x99i an, americanii p\xc4\x83r\xc4\x83sesc baza de la Karshi-Khanabad._NEWLINE_\xc3\x8en 2007, Karimov a fost reales pre\xc8\x99edinte al Uzbekistanului, fiind sprijinit de Partidul Liberal-Democrat din Uzbekistan._NEWLINE_Islam Karimov este c\xc4\x83s\xc4\x83torit cu economista Tatiana Karimova \xc8\x99i are doua fiice \xc8\x99i trei nepo\xc8\x9bi. El este musulman sunnit.'